‘บ้านปู’รับส้มหล่น
จีนสั่งปิดเหมืองมณฑลซานซี คาด &#8220;บ้านปู&#8221; ได้ประโยชน์ ราคาถ่านหินพุ่ง
22 ก.ย. 2554

จีนสั่งปิดเหมืองมณฑลซานซี คาด “บ้านปู” ได้ประโยชน์ ราคาถ่านหินพุ่ง 
มีรายงานข่าวว่า บริษัท ไชนา เนชันแนล โคล กรุ๊ป คอร์ป บริษัทเหมืองถ่านหินรายใหญ่อันดับ 2 ของจีน ถูกสั่งระงับขุดเหมืองใต้ดินทุกแห่งทางตอนเหนือของมณฑลซานซีแบบไม่มีกำหนด เพื่อสอบสวนหาสาเหตุที่ทำให้น้ำท่วมเหมืองจนทำให้มีคนเสียชีวิต
บริษัทหลักทรัพย์ (บล.) เอเซีย พลัส ระบุว่า กรณีดังกล่าวเป็นปัจจัยบวกต่อกลุ่มถ่านหิน โดยเฉพาะบริษัท บ้านปู (BANPU) เพราะทำให้ราคาถ่านหินตลาดล่วงหน้าปรับตัวสูงขึ้นระยะสั้น เพราะเหมืองทุกแห่งทางตอนเหนือของมณฑลซานซีมีกำลังผลิตรวมสูงถึง 740 ล้านตันต่อปี ดังนั้นการหยุดผลิตถ่านหินจากแหล่งดังกล่าว 1 เดือน จะทำให้กำลังการผลิตถ่านหินลดลงราว 3.3% จากกำลังผลิตเดิม จึงแนะนำซื้อ BANPU ให้ราคาเหมาะสม 819.59 บาทต่อหุ้น
นายสิทธิชัย คุ้มวรชัย นักวิเคราะห์หลักทรัพย์ บล.กิมเอ็ง (ประเทศไทย) กล่าวว่า ข่าวดังกล่าวน่าจะส่งผลบวกต่อ BANPU แต่ต้องรอดูว่ารัฐบาลจีนจะสั่งปิดเหมืองถ่านหินบริเวณนี้นานแค่ไหน หากปิดเหมืองในระยะสั้นก็อาจมีผลบวกไม่มากนัก
“ถ้าเหมืองถูกปิดนานจนถึงปลายปีเข้าสู่ช่วงฤดูหนาวที่มีความต้องการถ่านหินสูง ก็อาจทำให้ราคาซื้อขายล่วงหน้าปรับขึ้นได้ และทำให้บ้านปูขยับราคาขึ้นตาม เพราะเหมืองที่ปิดไปมีกำลังผลิตสูงพอสมควร เมื่อเทียบกับกำลังผลิตทั้งหมดของจีนที่ประมาณ 2,000 ล้านตัน” นายสิทธิชัย กล่าว
ทั้งนี้ แนะนำนักลงทุนระยะยาวทยอยซื้อสะสม BANPU โดยให้ราคาเป้าหมาย 880 บาท